პალაკადი

**პალაკადი** (; ასევე ცნობილი როგორც **პალგჰატი**; წარსულში ცნობილი როგორც **პალაკატუსერი**) ― ქალაქი და მუნიციპალიტეტი ინდოეთის შტატ კერალაში. ამავე სახელწოდების მქონე რაიონის ადმინისტრაციული შტაბი. პალაკადი ყველაზე მჭიდროდ დასახლებული მუნიციპალიტეტი და მეოთხე ყველაზე მჭიდროდ დასახლებული ქალაქია კერალაში. დაარსდა ინდოეთის დამოუკიდებლობის მოპოვებამდე, ბრიტანეთის ინდოეთის პერიოდში და პალგჰატის სახელით იყო ცნობილი. ქალაქი ცნობილია ანტიკური პალაკადის ფორტით, რომელიც ქალაქის ცენტრში მდებარეობს. 1766 წელს ფორტი ჰაიდარ ალიმ დაიკავა და ხელახლა ააგო. ქალაქი შტატის დედაქალაქ თირუვანანტაპურამიდან 347 კმ-ით ჩრდილო-აღმოსავლეთით მდებარეობს.

მდინარე კალპათის ჩრდილოეთით XV საუკუნის ვისვანათა სვამის ტაძარი მდებარეობს, სადაც რათოლსავამის ფესტივალი იმართება. პალაკადში მდინარე ბჰარათაპუჟა მიედინება. ქალაქი მდინარის ჩრდილოეთ სანაპიროზეა გაშენებული.

## ისტორია
I-IV საუკუნეში კოიამპუტურის ირგვლივ რეგიონს სანგამის ხანაში ჩერას დინასტია მართავდა. რეგიონი მალაბარის სანაპიროდან ტამილნადუსკენ მიმავალი მთავარი სავაჭრო მარშრუტისკენ გასასვლელს წარმოადგენდა. ქალაქ პალაკადს პალაკადი რაჯები (*Tarur Swaroopam*) მართავდნენ. რაჯების თავდაპირველი შტაბი ათავანადში, ტირურის ტალუკში, დღევანდელი მალაპურამის რაიონში მდებარეობდა. 1766 წელს ჰაიდარ ალიმ კოჟიკოდეს ზამორინი, ბრიტანეთის ოსტინდოეთი კომპანიის მოკავშირე, დაამარცხა და კოჟიკოდე მის სამფლობელოს შეუერთა. კოლათუნადუ, კოტაიამი, კადათანადუ, კოჟიკოდე, ტანური, ვალუვანადი და პალაკადი მაისურის სამეფოს ნაწილი გახდა. ჰაიდარ ალის ვაჟმა და მემკვიდრემ, ტიპუ სულთანმა, გააგრძელა ბრიტანეთის ოსტინოდეთის კომპანიის წინააღმდეგ ბრძოლა, რასაც ანგლო-მაისურის მესამე და მეოთხე ომი მოჰყვა.

## გეოგრაფია
პალაკადი კერალის ცენტრალურ ნაწილში მდებარეობს. ქალაქის ოფიციალური ენაა მალაიალამური ენა. ქალაქში მდინარე ბჰარათაპუჟის ორი შენაკადი: კალპათი და კანადი მიედინება. პალაკდის მრავალ კაშხალს შორის ყველაზე დიდია: მალამპუჟის კაშხალი, რომელიც ქალაქიდან 15 კმ-ის დაშორებით მდებარეობს.

პალაკადი ტირუვანანტაპურამიდან 347 კმ-ით ჩრდილო-აღმოსავლეთით მდებარეობს, კოიამპუტურიდან ― 50 კმ-ით სამხრეთ-დასავლეთით, ტრისურიდან 66 კმ-ით ჩრდილო-აღმოსავლეთით, კოჟიკოდედან ― 127 კმ-ით სამხრეთ-აღმოსავლეთით. ქალაქი კოჩიდან 144 კმ-ში მდებარეობს.

### კლიმატი
პალაკადი ტროპიკული წვიმებისა და მშრალ კლიმატურ სარტყელშია მოქცეული. ტემპერატურა მთელი წლის მანძილზე ზომიერია. გამონაკლისია მარტი და აპრილი, რომლებიც ყველაზე ცხელი თვეებია. ნალექიანობის მაჩვენებელი ძალიან მაღალია, განსაკუთრებით, სამხრეთ-დასავლეთ მუსონის დროს. ყველაზე ნალექიანი თვე ივლისია. საშუალო წლიური ნალექიანობის მაჩვენბელი 1 838 მმ-ის ტოლია.

## დემოგრაფია
2011 წლის აღწერის მიხედვით, პალაკადის მოსახლეობა 130 955 ადამიანს შეადგენს. მათგან 63 833 კაცია და 67 122 ქალი.

პალაკადის მოსახლეობის წერა-კითხვის დონე 94.2%-ს უდრის: კაცებს შორის ― 96.83%, ხოლო ქალებს შორის ― 91.73%. პალაკადის მეტროპოლიურ ტერიტორიის მოსახლეობისთვის ეს მაჩვენებელი 92.14%-ის ტოლია, რაც საშუალო ეროვნულ მაჩვენებელზე მაღალია.

ინდუიზმის მიმდევრები მოსახლეობის 68%-ს (89 098 ადამიანი) შეადგენენ, მუსლიმანები ― 27.9%-ს (36 620 ადამიანი), ქრისტიანები ― 3.8%-ს (5 006 ადამიანი).

## იხილეთ აგრეთვე
*ჩრდილოეთი პალაკადი
*სამხრეთი პალაკადი

## რესურსები ინტერნეტში
*http://www.palakkad.gov.in  – Official Website of Palakkad District Administration
*Palakkad District Tourism information – Palakkad District Tourism-Information

## სქოლიო
კატეგორია:პალაკადი
კატეგორია:პალაკადის რაიონის ქალაქები